stanford-oval/wikipedia huggingface dataset:
אסון המטוסים בטנריפה
האסון

מטוס בואינג 121–747 של חברת פאן אמריקן יצא מנמל התעופה של לוס אנג'לס בטיסה 1736 ללאס פאלמס שבאיים הקנאריים, יעד חופשה פופולרי. בשל פצצה שפוצצו בדלנים קנאריים בנמל התעופה של לאס פאלמס הופנתה כל התנועה האווירית ממנו לשדות תעופה קטנים באזור. המטוס הופנה לנמל התעופה לוס רודאוס שבאי טנריפה השכן, נחת בו והמתין לפתיחת נמל התעופה בלאס פאלמס.
נמל התעופה הקטן למדי בטנריפה נאלץ להכיל חמישה מטוסים גדולים שהוסטו ממסלולם. בנמל היה מסלול המראה יחיד. בשל רוחבו המצומצם של מסלול ההסעה המקביל למסלול ההמראה נאלצו המטוסים הגדולים להסיע על מסלול ההמראה, דבר שהיה מהגורמים לתאונה. בנמל עמד להמריא מטוס KLM בטיסת צ'רטר 4805, מדגם בואינג 747-206B. המטוס נשא נופשים שהגיעו מאמסטרדם.
מטוס KLM ואחריו מטוס פאן אמריקן נסעו על מסלול ההמראה לנקודת ההמראה שיועדה להם. הערפל הכבד ששרר במקום הקשה על הראות, וגרם לטייס פאן אמריקן להתמקם ביציאה לא נכונה, הודעות משני המטוסים התקבלו בו זמנית במגדל הפיקוח וכתוצאה מיסכו זו את זו ולא הובנו על ידי מגדל הפיקוח. בשדה התעופה לא הותקן מכ"ם לניטור מסלולי ההמראות כפי שמקובל כיום. קברניט KLM, יעקב ולדהויזן ואן זנטן, טייס ותיק ומנוסה, שהיה חסר סבלנות לאחר העיכוב הממושך, החליט להמריא על אף התנגדויות מצד מהנדס הטיסה. מטוס KLM החל להאיץ לקראת ההמראה על המסלול שעליו נסע בכיוון הנגדי מטוס פאן אמריקן, מוסתר בערפל. ברגע האחרון הבחין טייס פאן אמריקן באורות מטוס KLM וניסה לפנות בחדות, אך היה זה כבר מאוחר מדי. כך גם לא הועיל ניסיונו הנואש של הטייס ההולנדי להמריא מעל למטוס האמריקאי. בהתנגשות נהרגו כל 234 נוסעי KLM ואיתם 14 אנשי הצוות. 335 מ-396 בני האדם שעל מטוס פאן אם נספו גם הם, בעקבות ההתנגשות, השריפה וההתפוצצויות. אלו מאנשי הצוות שהיו בתא הטייס ניצלו.
חקירת התאונה ולקחיה > חקירת התאונה

בחקירת התאונה התברר שטייס KLM לא הבין את הודעות מגדל הפיקוח וסבר שהוא רשאי להמריא, בעת שהרשאה כזו לא ניתנה. הועלתה הסברה שהקברניט ההולנדי היה להוט להמריא מחשש שאם ישתהה יפר את החוקים המגבילים את שעות העבודה הרצופות המותרות לאנשי הצוות, דבר שהייתה עליו הקפדה רבה ב-KLM.
התגלה גם כי התאונה נבעה מאוסף של צירופי מקרים: איום טלפוני חסר שחר על פצצה נוספת בקנאריים, איחור ביציאת מטוס פאן אם מלוס אנג'לס, זאת נוסף על תנאי הראות, ההפרעות בשידור למגדל הפיקוח וטעויות האנוש.
אסון אווירי זה היה חסר תקדים מבחינת מספר ההרוגים, זהו מספר ההרוגים הגבוה ביותר בתחום אסונות התעופה אי פעם.
חקירת התאונה ולקחיה > לקחי התאונה

משום שהחלפת ההודעות הייתה בשפה חופשית ולא הוקפד על נוהלי דיבור תקינים, לאחר התאונה הוקפדו נהלים אלו. בנוסף, החלו יצרני מטוסים להתקין ציוד ראייה בערפל.
בטנריפה נבנה נמל תעופה חדש באזור הנתון לערפל בתכיפות פחותה.
הנצחה

אנדרטה לזכר הרוגי האסון הוקמה באמסטרדם.
פרק 3 בעונה 15 של הסדרה תעופה בחקירה הוקדש לאסון.
ראו גם

האסון בנמל התעופה לינאטה
הערות שוליים

↑  בשנת 1970 היה מטוס זה ל-747 הראשון בעולם שהוביל נוסעים בטיסה מסחרית
מטוס פאן אמריקן שהיה מעורב בתאונה, כ-22 ימים לפני ההתנגשות
מטוס KLM שהיה מעורב בתאונה
אנימציה של ההתנגשות
תרשים האירוע - מטוס KLM ניסה להמריא והתנגש במטוס פאן אמריקן שנסע בכיוון ההפוך על מסלול ההמראה
ארמיית ההלם הראשונה

|  פרטים |
| --- | --- |
 מדינה:  ברית המועצות ברית המועצות
 שיוך:  הצבא האדום הצבא האדום
 סוג:  ארמייה
 אירועים ותאריכים
 תקופת הפעילות:  1941–1945 (כ־4 שנים)
 מקים היחידה:  סטאבקה
 מלחמות:  מלחמת העולם השנייה
 פיקוד
 מפקד נוכחי:  וסילי קוזנצוב 
 מפקדים
 
ארמיית ההלם הראשונה (ברוסית: ударная армия ‏я‏-1) הייתה ארמייה של הצבא האדום שלחמה במסגרת מלחמת העולם השנייה.
היסטוריה

ארמיית ההלם הראשונה, נוצרה בנובמבר 1941 בפיקודו של וסילי קוזנצוב. היא לקחה חלק בקרב על מוסקבה, ולאחר מכן השתתפה בהעברת האספקה לכוחות הנצורים בעיר סטריה רוסה. ב-7 בינואר 1942, לקחה חלק במבצע דמיאנסק. במהלך השנים הבאות לקחה הארמייה חלק במספר גדול של קרבות ביניהם מבצע לנינגרד-נובגורוד ומבצע פסקוב-אוסטרוב. הארמייה לחמה במסגרת שחרור המדינות הבלטיות ובמיוחד לטביה ובלארוס. הארמייה הייתה חלק מהכוח שלכד את קבוצת ארמיות קורלנד הגרמנית בחצי האי קורלנד עד סיום המלחמה.
מפקדים

וסילי קוזנצוב (נובמבר 1941 - מאי 1942)
ולדימיר רומנובסקי (מאי 1942 - נובמבר 1942)
וסילי מורוזוב (נובמבר 1942 - פברואר 1943)
גנדי קורוטוב (פברואר 1943 - מרץ 1944)
ניקאנדר צ'יביסוב (מרץ 1944 - מאי 1944)
ניקנור זאכאוואטאב (מאי 1944 - פברואר 1945)
ולדימיר רזובב (פברואר 1945 - ספטמבר 1945)
הערות שוליים

↑  ארמיית ההלם הראשונה (ברוסית)
| ברית המועצות ארמיות הצבא האדום |
| --- | --- | --- |
| ארמיות | הדגל האדום הראשונה • המשמר הראשונה • ההלם הראשונה • הדגל האדום השנייה • המשמר השנייה • ההלם השנייה • השלישית • המשמר השלישית • ההלם השלישית • הרביעית • המשמר הרביעית • ההלם הרביעית • החמישית • המשמר החמישית • ההלם החמישית • השישית • המשמר השישית • השביעית • המשמר השביעית • השמינית • המשמר השמינית • התשיעית • המשמר התשיעית • העשירית • המשמר העשירית • הארמייה ה-11 • המשמר ה-11 • הארמייה ה-12 • הארמייה ה-13 • הארמייה ה-14 • הארמייה ה-15 • הארמייה ה-16 • הארמייה ה-17 • הארמייה ה-18 • הארמייה ה-19 • הארמייה ה-20 • הארמייה ה-21 • הארמייה ה-22 • הארמייה ה-23 • הארמייה ה-24 • הארמייה ה-25 • הארמייה ה-26 • הארמייה ה-27 • הארמייה ה-28 • הארמייה ה-29 • הארמייה ה-30 • הארמייה ה-31 • הארמייה ה-32 • הארמייה ה-33 • הארמייה ה-34 • הארמייה ה-35 • הארמייה ה-36 • הארמייה ה-37 • הארמייה ה-38 • הארמייה ה-39 • הארמייה ה-40 • הארמייה ה-41 • הארמייה ה-42 • הארמייה ה-43 • הארמייה ה-44 • הארמייה ה-45 • הארמייה ה-46 • הארמייה ה-47 • הארמייה ה-48 • הארמייה ה-49 • הארמייה ה-50 • הארמייה ה-51 • הארמייה ה-52 • הארמייה ה-53 • הארמייה ה-54 • הארמייה ה-55 • הארמייה ה-56 • הארמייה ה-57 • הארמייה ה-58 • הארמייה ה-59 • הארמייה ה-60 • הארמייה ה-61 • הארמייה ה-62 • הארמייה ה-63 • הארמייה ה-64 • הארמייה ה-65 • הארמייה ה-66 • הארמייה ה-67 • הארמייה ה-68 • הארמייה ה-69 • הארמייה ה-70 • ארמיית החוף |  |
| ארמיות שריון | המשמר המשוריינת הראשונה/ארמיית הטנקים הראשונה • המשמר המשוריינת השנייה/ארמיית הטנקים השנייה • המשמר הטנקים השלישית • ארמיית הטנקים השלישית • ארמיית הטנקים הרביעית/המשמר המשוריינת הרביעית • המשמר המשוריינת  החמישית • ארמיית הטנקים החמישית • המשמר המשוריינת השישית/ארמיית הטנקים השישית |  |
| ארמיות אוויר | האוויר הראשונה • האוויר השנייה • האוויר השלישית • האוויר הרביעית • האוויר החמישית • האוויר השישית • האוויר השביעית • האוויר השמינית • האוויר התשיעית • האוויר העשירית • האוויר ה-11 • האוויר ה-12 • האוויר ה-13 • האוויר ה-14 • האוויר ה-15 • האוויר ה-16 • האוויר ה-17 • האוויר ה-18 |  |
קולונוסקופיה וירטואלית

קולונוגרפיית CT של מסה מהרקטום
קולונוסקופיה וירטואלית (באנגלית: VC - Virtual Colonoscopy, נקראת גם בשם קולונוגרפיית CT או CT פניאומוקולוני, מכונה גם בראשי תיבות ק"ו) היא הליך דימות רפואי המסתמך על קרני רנטגן ומחשב כדי ליצור תמונות דו ותלת-ממדיות של המעי הגס מהאזור התחתון (הרקטום) עד לקצה התחתון של המעי הדק, ולהציגם על פני צג. ניתן להיעזר בהליך לאבחון מחלות מעיים ומעי גס כגון פוליפים, דיברטיקולוזיס (סעיפות) וסרטן המעי הגס.
קולונוסקופיה וירטואלית מבוצעת באמצעות טומוגרפיה ממוחשבת - CT או באמצעות דימות תהודה מגנטית - MRI.
הבדיקה יכולה לספק מבט תלת-ממדי של המעיים. לבדיקה יש תועלת משנית של גילוי מחלות או חריגות מחוץ למעי הגס.
הליך

המטופל בדרך כלל יתבקש לקחת חומרים משלשלים יום לפני ההליך כדי לפנות צואה מהמעי הגס ונעשה שימוש גם בפתילה לניקוי הרקטום מכל חלקיקי צואה שנשארו. ייתכן ולמטופל תנתן בנוסף תמיסה המיועדת לציפוי שאריות צואה שייתכן ולא נוקו על ידי המשלשל, הליך הנקרא "תיוג צואתי". התיוג מאפשר למשתמש הבוחן את התמונות התלת־ממדיות (בדרך כלל רדיולוג יועץ), להפחית מהדימות בצורה יעילה את שאריות הצואה אשר עלולות לתת שגיאה מסוג 1 לתוצאות.
הבדיקה מבוצעת במחלקת רדיולוגיה של בית החולים או מרכז רפואי. הבדיקה עורכת כ-10 דקות ואין הכרח לשימוש בחומרים מרדימים.
בעת הבדיקה:
המטופל שוכב פרקדן על שולחן הבדיקה.
המטופל עשוי לקבל מנת בוטילסקופולאמין לווריד, חומר הממזער את פעילות השרירים באזור הבטן.
צינור דק מוחדר לרקטום, על מנת לנפח את המעי הגס בהזרמת אוויר, דבר המאפשר צפייה טובה יותר.
השולחן עליו שוכב הנבדק זז דרך הסורק כדי לייצר סדרה של תמונות של חתכי רוחב דו-ממדיים לאורכו של המעי הגס. תוכנת מחשב מחברת את כלל התמונות הללו לכדי תמונה תלת-ממדית שניתן לצפות בה על צג וידאו.
מבקשים מהמטופל לעצור את נשימתו בעת הסריקה כדי למנוע עיוותים של התמונות.
הסריקה חוזרת על עצמה בעת שהמטופל שוכב עם פניו כלפי מטה.
לאחר הבדיקה, התמונות שמייצא הסוקר מעובדות לכדי תמונה תלת-ממדית, ולעיתים גם לווידאו המדמה תנועה דרך המעיים בדומה לבדיקת קולונוסקופיה רגילה. לאחר מכן, הרדיולוג מעריך את התוצאות לזיהוי ממצאים חריגים. לאחר ההליך, יכול המטופל לחזור לפעילות נורמלית, אך אם התגלו חריגות והמטופל צריך קולונוסקופיה קונבנציונלית, ייתכן וזו תתבצע באותו יום.
יתרונות

קולונוסקופיה וירטואלית נוחה יותר לחלק מהאנשים ביחס למקולונוסקופיה קונבנציונלית משום שאינה נעזרת בקולונוסקופ. כתוצאה מכך, אין צורך בהרדמה, המטופל\ת יכול לחזור לפעילות או ללכת הביתה לאחר הבדיקה ללא סיוע של אדם אחר. אי הצורך בהרדמה גם מוריד את הסיכון בהליך משום שלחלק מהאנשים עלולות להיות תופעות לוואי לחומרי הרדמה בהם משתמשים בקולונוסקופיה קונבנציונלית. קולונוסקופיה וירטואלית מספקת תמונות ברורות ומפורטות יותר מרנטגן קונבנציונלי על בסיס חוקן בריום. בנוסף, לכאחד מתוך עשרה מטופלים לא ניתן לעשות הערכה שלמה של המעי העיוור באמצעות קולונוסקופיה קונבנציונלית. הבדיקה גם לוקחת פחות זמן מקולונוסקופיה קונבנציונלית.
קולונוסקופיה וירטואלית מספקת יתרון משני של זיהוי חריגות מחוץ למעי הגס. מחקר במבוגרים חסרי-תסמינים שעברו קולונוסקופיה וירטואלית הראה זיהוי של סרטן חוץ-מעי גס לכל 300 סריקות, וזיהוי של סרטן המעי הגס לכל 500 סריקות, ובדך הכל סרטן אחד מסוג כלשהו אחת לכ-200 סריקות.
חסרונות

בעת קולונוסקופיה וירטואלית אין יכולת לקחת דגימות רקמה או להסיר פוליפים ומכאן הצורך בקולונוסקופיה קונבנציונלית אם נמצאות חריגות. כמו כן, תוצרי הבדיקה פחות מפורטים מאשר קולונוסקופיה קונבנציונלית, ופוליפים קטנים מ-2 עד 10 מ"מ בקוטרם עלולים לא להופיע בתמונות. יתרה מכך, קולונוסקופיה וירטואלית עם שימוש ב-CT חושפת את המטופל לקרינה מייננת, בסדר גודל של אלפית גריי. חלק מהמחקרים הראו כי קולונוסקופיה וירטואלית עם מינון קרינה נמוך במיוחד יכולה להיות יעילה באותה מידה בזיהוי מחלת מעיים בשל ההבדל המשמעותי בין ספיגת קרני רנטגן באוויר וברקמת הקיר הפנימי של המעי הגס. אף על-פי שקולונוסקופיה אופטית היא "מדד הזהב" של סריקת סרטן המעי הגס ברוב המכריע של קהילות רפואיות ומחקריות, חלק מהרדיולוגים ממליצים על קולונוסקופיה וירטואלית כגישה מועדפת לסריקה המעי הגס. קולונוסקופיה וירטואלית מועדפת על ידי חלק מאנשי המקצוע משום שהיא מאפשרת הדמיה שלמה של כל המעי הגס ומכאן מספקת יותר הזדמנויות לזיהוי סרטן ופוליפים טרום-סרטניים, לביופסיות אבחנתיות או הסרה טיפולית של פציעות אלה.
(MRC) - קולונוגרפיית MRI מאפשרת הדמיה דומה ללא החשיפה לקרינה. היא מסוגלת לזהות אדנומות גדולות יותר וניאופלזיה עם ספציפיות גבוהה, אך פחות רגישות מקולונוסקופיה קונבנציונלית.
פיתוחים עתידיים

בשל ההדמיה התלת־ממדית המתקבלת, פיתוחים עתידיים של קולונוסקופיה וירטואלית מתמקדים בין היתר בשימוש בטכנולוגיות מציאות מדומה ומציאות רבודה (VR/AR - Virtual Reality/Augmented Reality). מערכת אנליטית אימרסית של VR יכולה לשפר את ניתוח התוצאות המתקבל מק"ו סטנדרטית. לכן, חוקרים כיום בוחנים את האפשרות של הגדלת שדה הראייה מה שיאפשר בחינת אזור גדול יותר בפחות זמן.
גם בתחום התיוג הצואתי קיימת חדשנות כך שהדגש הוא על הפרעה מינימלית למטופל. לימוד מכונה יכול לסייע בניתוח אוטומטי של תוצאות ואף כבר נעשה כיום שימוש בתוכנה אוטומטית המסירה את החומר האינטרה-לומינאלי בעל הצפיפות הגבוהה יותר מה שקרוי "ניקוי אלקטרוני". התחזיות כיום הן שככל שירדו העלויות וטכנולוגיות דימות CT יהפכו שכיחות יותר, כך גם תעשה שכיחה יותר הקולונוסקופיה הווירטואלית.
הערות שוליים

1 2  Heiken, Jay P; Peterson, Christine M; Menias, Christine O (2005-11-23). "Virtual colonoscopy for colorectal cancer screening: current status". Cancer Imaging. 5 (Spec No A): S133–S139. doi:10.1102/1470-7330.2005.0108. ISSN 1740-5025. PMC 1665314. PMID 16361129.
1 2  "Virtual Colonoscopy | NIDDK". National Institute of Diabetes and Digestive and Kidney Diseases (באנגלית אמריקאית). נבדק ב-2019-12-24.
↑  Menardo, G. (2004-12-01). "Sensitivity of diagnostic examinations for colorectal polyps". Techniques in Coloproctology (באנגלית). 8 (2): s273–s275. doi:10.1007/s10151-004-0175-0. ISSN 1128-045X.
↑  "Virtual colonoscopy - Mayo Clinic". www.mayoclinic.org. נבדק ב-2019-12-24.
↑  Yee, Judy; Kumar, Naveen N.; Godara, Suchitra; Casamina, Janice A.; Hom, Robert; Galdino, Gregory; Dell, Peter; Liu, Darice (2005-08-01). "Extracolonic Abnormalities Discovered Incidentally at CT Colonography in a Male Population". Radiology. 236 (2): 519–526. doi:10.1148/radiol.2362040166. ISSN 0033-8419.
↑  Pickhardt, Perry J.; Kim, David H.; Meiners, Ryan J.; Wyatt, Kimberly S.; Hanson, Meghan E.; Barlow, Duncan S.; Cullen, Priscilla A.; Remtulla, Rahim A.; Cash, Brooks D. (2010-03-10). "Colorectal and Extracolonic Cancers Detected at Screening CT Colonography in 10 286 Asymptomatic Adults". Radiology. 255 (1): 83–88. doi:10.1148/radiol.09090939. ISSN 0033-8419.
↑  "'Virtual' colonoscopy considerably more expensive". EurekAlert! (באנגלית). נבדק ב-2019-12-24.
↑  Lim, Hyun Kyong; Lee, Kyoung Ho; Kim, So Yeon; Kim, Kil Joong; Kim, Bohyoung; Lee, Hyunna; Park, Seong Ho; Yanof, Jeffrey H.; Hwang, Seung-sik; Kim, Young Hoon (2011-02-01). "Does the amount of tagged stool and fluid significantly affect the radiation exposure in low-dose CT colonography performed with an automatic exposure control?". European Radiology (באנגלית). 21 (2): 345–352. doi:10.1007/s00330-010-1922-4. ISSN 1432-1084.
↑  Graser, Anno; Melzer, Anja; Lindner, Evelyn; Nagel, Dorothea; Herrmann, Karin; Stieber, Petra; Schirra, Jörg; Mansmann, Ulrich; Reiser, Maximilian F.; Göke, Burkhard; Kolligs, Frank T. (2013-04-01). "Magnetic Resonance Colonography for the Detection of Colorectal Neoplasia in Asymptomatic Adults". Gastroenterology (באנגלית). 144 (4): 743–750.e2. doi:10.1053/j.gastro.2012.12.041. ISSN 0016-5085.
↑  Seyedkoosha, Mirhosseini (במאי 2019). "Immersive Virtual Colonoscopy". IEEE Transactions on Visualization and Computer Graphics. 25 – via IEEE. {{cite journal}}:  (עזרה)
↑  Fenlon, Helen (בינואר 2006). "The future of virtual colonography". PubMed. {{cite journal}}:  (עזרה)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קולונוסקופיה וירטואלית של המעי הגס
אסטבאו ויליאן

אסטבאו ויליאן אלמיידה דה אוליביירה גונסלבס (בפורטוגזית: Estêvão Willian Almeida de Oliveira Gonçalves; נולד ב-24 באפריל 2007 בפרנקה שבברזיל) הוא כדורגלן ברזילאי המשחק בעמדת קשר הכנף בקבוצת פלמיירס מליגת העל הברזילאית.
קריירת מועדונים

אסטבאו גדל במחלקות הנוער של קרוזיירו ופלמיירס. בשנת 2023 החל לשחק בקבוצה הבוגרת של פלמיירס במסגרת ליגת העל הברזילאית. ב-12 באפריל 2024 ערך את הופעת הבכורה שלו בגביע ליברטדורס, בניצחון 3-1 על ליברפול מונטווידאו במסגרת שלב הבתים לעונת 2024. במשחק זה הבקיע את שער הבכורה שלו במפעל.
תארים

אליפות ברזיל (1): 2023
רכבת הרים

רכבת ההרים "באטמן" בה הקרונות תלויים
רכבת הרים היא מתקן שעשועים הבנוי בעיקרו ממסילת רכבת שעליה נוסעת מעין רכבת במסלול שעולה ויורד בתלילות, ולפעמים כולל לולאות שמסיעות את הנוסעים במהופך. רכבות הרים התחילו להופיע בפארקי שעשועים במחצית המאה ה-19, ומאז הן עברו שכלולים ופיתוחים רבים.
היסטוריה של רכבות ההרים

המתקן שנחשב לאבי רכבות ההרים היה נפוץ ברוסיה כבר במאות ה-15 וה-16. זו הייתה קונסטרוקציית עץ בגובה של כעשרים מטר וממנה ירדו מדרונות עץ מכוסי שלג. היושבים בהם היו גולשים לאורך המורד התלול. אפשר להשוות חוויה זו לספורט מזחלות השלג שכיום הוא ספורט אולימפי באולימפיאדת החורף, ובו גולשים במזחלת בתוך תעלת שלג חצובה, במורד תלול ומהיר. בתחילת המאה ה-19 הופיעו רכבות ההרים המוכרות לנו כיום. הרכבת הראשונה שכללה לולאה הוצגה בפריז בשנת 1846 והייתה אטרקציה עולמית. בטיחות הלולאה נבדקה באמצעות כוסות מים, ביצים וקופים. למרקוס אדנה תומפסון רשם פטנט על רכבת ההרים הראשונה ב-20 בינואר 1865. בארצות הברית הופיעה רכבת ההרים הראשונה ב-1884.
היסטוריה של רכבות ההרים > השם העברי

לפי הבלשן יצחק אבינרי, ברל כצנלסון הציע בתחילה לכנות את המתקן בחידושו רַחֶפֶת:
חִדושו של ב. כצנלסון, במובן רכבת-הרים, כפי ששמעתי מפי צירי הקונגרס הי"ט בש' (שנת) תרצ"ה, והובא במִלון קרופניק מש' תרצ"ו. אח"כ צלל בתהום הנשִיה ולא הובא במִלונים, אך בראשית כסלו תשכ"ט הודיעו ברדיו על הקמת רחפת בחיפה, וחבל שקוראים לה רכּבל, שאינו טוב מן סבורג...
חידושו זה אמנם נקלט בשפה העברית, אך לא במשמעות שביקש כצנלסון לייחד לו במקור. מילון אבן שושן (לכל המוקדם – מכרך המילואים שלו שראה אור ב-1968) הכיר במשמע זה; במהדורת 2003 הוא מונצח במילים: "יש קוראים כך לרכבת הרים, ראו ערך רכבל".
מכניקה

רכבת הרים כוללת מספר רכיבים כדי שתפעל: פסי רכבת, הבנויים בצורה מפותלת, הן אנכית והן אופקית, כך שהנוסעים יטולטלו. לעיתים על פסי הרכבת ישנם גם היפוכים והיפוכי בורג. פסי הרכבת לא חייבים בהכרח להיות מעגליים, כלומר - הם לא חייבים להחזיר את הרכבת לתחנה מצידה השני. ישנן רכבות הרים שבמקום להמשיך עד לתחנה חוזרות אליה על עקבותיהן בנסיעה לאחור.
על פסי הרכבת נוסעים קרונות, בדרך כלל עד 5 קרונות לרכבת, אף על פי שלעיתים מופיעים יותר מ-5 קרונות ולעיתים קרון בודד. בנוסף לאלה, ישנו מנוע הדואג להעלות את הרכבת לנקודת ההתחלה. הקרונות של רכבת ההרים אינם ממונעים עצמאית, כלומר המנוע אינו נמצא ברכבת או בקרונות, אלא המסילה היא שמניעה את הרכבת.
ברכבות ההרים המתוכננות כראוי, ירוויחו הקרונות מספיק אנרגיה קינטית בשיגור או בנפילה הראשונה כדי לסיים את כל המסלול ולשוב לתחנה, שם יעצרו על ידי בלמים כדי להגיע לעצירה סופית.
ברכבת הרים ישנן שלוש מערכות של גלגלים שהשילוב ביניהן הוא שמאפשר לקרונות לאחוז את המסילה ביעילות.
גלגלי הנעה - מחברים את הקרונות למסילה ומאפשרים לרכבת לצבור תאוצה ומהירות.
גלגלי תמך (אפ-סטופ) - מותקנים מתחת למסילה ותומכים את הקרונות בעת ביצוע לולאות ונסיעה הפוכה.
גלגלי חיכוך - נוסעים על חלקה הפנימי של המסילה, ובכך מייצבים את הקרונות מפני התנתקות מהמסילה או התהפכות.
מכניקה > פלדה מול עץ

בתחום בניית רכבות הרים ישנן שתי אסכולות: רכבות העץ ורכבות הפלדה. רכבת הפלדה הראשונה הוצגה ב-1959. זו הייתה "מזחלות מטרהורן" בפארק דיסנילנד, ארצות הברית. בשנים שלאחר מכן נבנו רכבות פלדה נוספות ורכבות העץ נראו מיושנות, אך היום מבינים שאין זה כך. מומחי רכבות רבים מעדיפים את רכבות העץ: התחושה בהן שונה, גשמית יותר, והנוסע מרגיש מעורב יותר בנסיעה. רכבות העץ גם יפות יותר, הן למתבונן מהצד והן בעת נסיעה. טכנולוגיית הבנייה בעץ הגיעה לרמה גבוהה ביותר, שאיננה נופלת מטכנולוגיית הבנייה בפלדה, ורכבות מעץ אף מאפשרות ברגים לדוגמה הרכבת- Vengeance בפארק Cedar Point.
מכניקה > קיטוע

רכבות הרים שבהן נוסעת יותר מרכבת אחת באותו הזמן משתמשות בקיטוע. כלומר, המסילה מחולקת למספר מקטעים, כך שלא יותר מרכבת אחת יכולה להימצא באותו מקטע בו זמנית. הדבר מושג באמצעות מערכת של חיישנים, אשר מזהים את מעבר הרכבת ממקטע למקטע. בטכנולוגיה הישנה, אם קורה ששתי רכבות נמצאות באותו מקטע - אחת מהן מואטת או נעצרת. הדבר מושג באמצעות בלמים הנמצאים על המסילה, או שעוצרים את הרכבת שמאחור בעת שהיא עולה את העלייה הראשונה (הממונעת). ישנו גם מנגנון חירום (dead man's breaks) - בלמים אשר נכנסים לפעולה ברגע של אובדן כוח או תקלה. במנועי LIM ניתן לעצור את הרכבת כמעט במקום, אך מכיוון שאין רוצים להסתמך על החשמל במערכת, אשר ייתכן והופסק מסיבה כלשהי או מכיוון שהמערכת לא פועלת כראוי, הרי שמסתמכים על בלמים מכניים הנמצאים במסילה או בקרונות.
השפעת הנסיעה על הגוף האנושי

פסיכולוגים מספקים הסברים שונים מדוע אנשים רציונליים מכניסים עצמם למצב של סכנה מוחשית, אך מובן שאילו אחוז התאונות היה גבוה - רבים היו מדירים רגליהם מרכבות ההרים. הנוסעים מאמינים שהנסיעה תסתיים בשלום, בהסתברות גבוהה מאוד. לאנשים בעלי סף גירוי נמוך לסכנות, יש במוחם כמות נמוכה של חומר שנקרא תחמוצת חד אמינית. זהו חומר שקשור לוויסות נוירוטרנסמיטרים במוח שאחראים למצבי רוח, ערות או שינה, ותחושות של עונג והנאה. אנשים אלו מבצעים פעולות מסוכנות כדי להגביר את הפרשת החומר הזה. בעת סכנה הגוף מפריש אדרנלין, שמכניס את הגוף לערנות מוגברת מפני סכנה, והמוח מפריש אנדורפין, שפועל כמו מורפיום המפחית את הפחד ומעלה את מצב הרוח. הגוף מגיב לסכנה כפי שהוא מגיב לסכנות מוחשיות אחרות: הדופק ולחץ הדם עולים לרמה שאנשים רגילים לא משיגים בחיי היומיום שלהם; החושים מתחדדים; והשלד ומערכות השרירים, בסינכרוניזציה עם המוח, נערכים למצבים הקיצוניים.
תאוצה בשיעור של כ-4 ג'י חיובי (משקל הגוף עולה פי ארבעה) וחצי ג'י שלילי (תחושת חוסר משקל) פועלת על הגוף לחלופין ובתדירות גבוהה. השפעת הג'י השלילי נותנת תחושה שהאברים הפנימיים מתהפכים. על מהנדסי הרכבות לבחון בתשומת לב את השפעת התמרונים השונים על הגוף האנושי. כוח של 10 ג'י יגרום לרוב האנשים לאבד את ההכרה. ב-14 ג'י רוב הנוסעים ימותו.
בתכנונן של רכבות הרים יש להתחשב גם בנתירה (קצב שינוי התאוצה) המרבית במערכת, שחשיבותה לוודא שהשרירים האנושיים יספיקו להתרגל לשינויים ויימנעו פגיעה בגוף וחבלות כגון צליפת שוט.
בטיחות

רכבות הרים נותנות לנוסעים בהן תחושה של סכנה מיידית, אך התגשמות הסכנה לכדי אסון אמיתי מושכת תשומת לב מרובה ועניין רב בציבור. בספטמבר 2003, למשל, נהרגו מספר אנשים בתאונה קטלנית בפארק השעשועים דיסניוורלד שבאורלנדו. מבחינה סטטיסטית, רכבות הרים בטוחות ביותר. מחקרים סטטיסטיים שנעשו בארצות הברית מראים, כי הסיכוי של נוסע ברכבת הרים להיפגע בצורה שדורשת טיפול בבית חולים הוא 1 ל-20 מיליון. החוקרים ציינו כי סיכוי הפגיעה במשחק גולף למשל הוא גבוה מהסיכוי לפגיעה במתקן שעשועים. נמצא גם כי הסיכוי להיהרג בפארק שעשועים הוא 1 ל-1.5 מיליארד, ועל כן עלייה על עשרה מתקנים בפארק בטוחה יותר מהנסיעה לפארק במכונית. תאונות אכן קורות, ולעיתים הן קטלניות. התקנות בקשר לרכבות הרים משתנות ממדינה למדינה בכל רחבי העולם.
בישראל קרו מספר תאונות ברכבות ההרים, אחת מהן קרתה בפארק "חפץ חיים" בה קרון רכבת ההרים סטה מהמסלול, ומספר בנות שנסעו ברכבת נפצעו. אך רוב התאונות בישראל קרו בעקיפין - אישה אחת, שמטפחת ראשה נפלה בעת שרכבה על רכבת ההרים לופ 2000 בסופרלנד, עקפה את הגדר שתוחמת את הרכבת כדי לקחת את המטפחת. היא נדרסה על ידי הרכבת כאשר ניסתה לעשות זאת, ונהרגה. בשנים האחרונות ישנה מחלוקת בעולם בקשר לבטיחותן של רכבות ההרים החדשות, שנועזותן הולכת וגוברת. רבים חוששים, כי הנסיעה ברכבת הרים קיצונית במיוחד עלולה לגרום לנזק מוחי.
AHL

ערך זה עוסק בליגת הוקי קרח. אם התכוונתם למולקולת איתות המשמשת לחישת צפיפות אצל חיידקים גראם שליליים, ראו .
| --- | --- |

 שם מלא:  American Hockey League
 תחום:  הוקי קרח
 מדינות:  ארצות הברית ארצות הברית קנדה קנדה
 קבוצות:  32
 נשיא:  סקוט האוסון
 תקופת הפעילות:  1936 (דה פקטו) 1938 (רשמית) – הווה
 שמות קודמים:  International-American Hockey League
 אלופה נוכחית:  הרשי ברס (אליפות 13)
 מירב הזכיות:  הרשי ברס (13)
 www.theahl.com
ליגת ההוקי האמריקאית (באנגלית: American Hockey League, ובקיצור AHL) היא ליגה מקצוענית משנית (minor league) בהוקי קרח הפועלת בארצות הברית ובקנדה. היא נחשבת לליגה המקצוענית המשנית הטובה ביותר בצפון אמריקה ומהווה את ליגת הפיתוח המרכזית של ליגת ה-NHL.
החל מעונת 2011/12 הליגה הוסדרה כך שלכל קבוצת NHL יש קבוצה-בת ב-AHL, אליה היא יכולה להעביר שחקנים צעירים כדי שיקבלו דקות משחק ויתפתחו, שחקנים שלא נמצא להם מקום בסגל קבוצת ה-NHL, או כאלה המשתקמים מפציעות. לפני כן, כאשר היו קבוצות NHL ללא קבוצה-בת ב-AHL, העבירו לעיתים קבוצות אלה שחקנים לקבוצה-בת של קבוצת NHL אחרת. לאחר שבעונת 2017/18 הצטרפה קבוצה נוספת ל-NHL – וגאס גולדן נייטס – צורפה עונה אחת לאחר מכן גם ל-AHL קבוצה נוספת, וכך נשמר הסדר. בעונת 2022/23, עונה אחת לאחר שהצטרפה לליגת ה-NHL הקבוצה ה-32 סיאטל קראקן, צורפה גם ל-AHL הקבוצה ה-32 כקבוצה-בת שלה. עם זאת, בעונת 2023/24 בחרה קבוצה אחת – שיקגו וולבס – להפוך לקבוצה עצמאית, כך שבליגה הייתה קבוצה עצמאית לראשונה מזה 29 שנים; הוולבס חזרו להיות קבוצה-בת של קבוצת ה-NHL קרוליינה הוריקנס בעונה שלאחר מכן.
מטה הליגה נמצא בספרינגפילד, מסצ'וסטס, ארצות הברית.
הגביע המוענק לזוכה באליפות הליגה נקרא "גביע קאלדר", על שם פרנק קאלדר שהיה נשיאה הראשון של ליגת ה-NHL (אין לבלבל עם גביע בשם זהה המוענק לרוקי העונה ב-NHL).
היסטוריה > ליגות האם

ראשית ההיסטוריה של ה-AHL נעוצה בשתי ליגות שקדמו לה – Canadian-American Hockey League (שכונתה "Can-Am League") שנוסדה ב-1926 ופעלה בצפון-מזרח היבשת, וה-International Hockey League (ר"ת IHL) שנוסדה ב-1929 ופעלה באזור הימות הגדולות והמערב התיכון. לקראת עונת 1935/36 רצה המקרה ושתי הליגות גם יחד סבלו מנטישת קבוצות שהותירה אותן עם ארבע קבוצות כל אחת – מצב שבו פרנסי שתי הליגות הבינו שאין ביכולתן להתקיים.
היסטוריה > איחוד דה פקטו

עם ההבנה כי הליגות אינן יכולות להתקיים בנפרד, ועם ההבנה של פרנסי הליגות שאזורי הפעילות של שתיהן גובלים זה בזה, אוחדו לוחות הזמנים של שתי הליגות כך ששמונה הקבוצות שנותרו בשתיהן יכלו לשחק זו מול זו. אף על פי שהליגות עדיין לא אוחדו רשמית, כבר נשאה הליגה המאוחדת דה פקטו את השם הבלתי רשמי Internationl-American Hockey League (ר"ת I-AHL). הליגה חולקה לשני בתים, כאשר קבוצות ה-"Can-Am" היוו את הבית המזרחי, וקבוצות ה-IHL – את הבית המערבי.
כבר לאחר חודש מפתיחת עונת הבכורה הפסיקה קבוצה אחת – באפלו בייסונס מהבית המערבי – לאחר שאולמה הביתי התמוטט, והותירה את הליגה המאוחדת עם שבע קבוצות בלבד, ועם חוסר סימטריה בולט. הבייסונס הספיקו לשחק רק 11 משחקים בליגה החדשה לפני סיום דרכה.
הגביע ששימש את הליגה המאוחדת היה "גביע אוקי", שהיה גביע האליפות של ה-IHL לפני האיחוד. לאחר עונת הבכורה של 1936/37 הציגה הליגה פורמט פלייאוף חדש בן שלושה סיבובים, ואת הגביע החדש שלה – גביע קאלדר, המשמש אותה כגביע האליפות עד היום. סירקיוז סטארס הייתה הקבוצה הראשונה שזכתה בגביע קאלדר. הסטארס לא המשיכו להתקיים לאורך זמן – ב-1940 נקנתה על ידי בעלים חדשים שהעבירו אותה לבאפלו והקימו מחדש את באפלו בייסונס, לאחר שאולם חדש נבנה בבאפלו עבור הקבוצה. היא המשיכה להתקיים בשם זה עד שפרקה סופית עם הקמת קבוצת ה-NHL באפלו סייברס ב-1970.